สรุปภาวะตลาดต่างประเทศวานนี้
สรุปภาวะตลาดต่างประเทศ ประจำวันที่ 19 ธ.ค. 60
19 ธ.ค. 2560

ดัชนีดาวโจนส์ตลาดหุ้นนิวยอร์กปิดพุ่งขึ้นเมื่อคืนนี้ (18 ธ.ค.) โดยดัชนีหลักทั้ง 3 ดัชนีปิดทำนิวไฮ ขานรับความหวังที่ว่า สภาคองเกรสสหรัฐจะผ่านร่างกฎหมายปฏิรูปภาษีขั้นสุดท้ายในสัปดาห์นี้ ก่อนที่จะส่งต่อไปให้ประธานาธิบดีโดนัลด์ ทรัมป์ ลงนามรับรองเป็นกฎหมายก่อนวันคริสต์มาส นอกจากนี้ ตลาดยังได้ปัจจัยหนุนจากรายงานที่ว่า ดัชนีความเชื่อมั่นในกลุ่มผู้สร้างบ้านของสหรัฐพุ่งแตะระดับสูงสุดในรอบ 18 ปี ขณะที่นักลงทุนจับตาการเปิดเผยตัวเลขผลิตภัณฑ์มวลรวมภายในประเทศ (GDP) ไตรมาส 3/2560 ของสหรัฐในวันพฤหัสบดีนี้
ดัชนีเฉลี่ยอุตสาหกรรมดาวโจนส์ปิดที่ 24,792.20 จุด พุ่งขึ้น 140.46 จุด หรือ +0.57% ดัชนี S&amp;P500 ปิดที่ 2,690.16 จุด เพิ่มขึ้น 14.35 จุด หรือ +0.54% และดัชนี Nasdaq ปิดที่ 6,994.76 จุด เพิ่มขึ้น 58.18 จุด หรือ +0.84%
 
ตลาดหุ้นยุโรปปิดพุ่งขึ้นอย่างแข็งแกร่งเมื่อคืนนี้ (18 ธ.ค.) โดยดัชนี Stoxx Europe 600 ปิดตลาดในแดนบวกเป็นวันแรกในรอบ 4 วันทำการ ขานรับความเชื่อมั่นที่ว่า สภาคองเกรสสหรัฐจะผ่านร่างกฎหมายปฏิรูปภาษีขั้นสุดท้ายในสัปดาห์นี้ ก่อนที่จะส่งต่อไปให้ประธานาธิบดีโดนัลด์ ทรัมป์ ลงนามรับรองเป็นกฎหมายก่อนวันคริสต์มาส
ดัชนี Stoxx Europe 600 พุ่งขึ้น 1.2% ปิดที่ 392.66 จุด ซึ่งเป็นระดับสูงสุดนับตั้งแต่วันที่ 8 พ.ย.
ดัชนี DAX ตลาดหุ้นเยอรมันปิดที่ 13,312.30 จุด พุ่งขึ้น 208.74 จุด หรือ +1.59% ดัชนี CAC-40 ตลาดหุ้นฝรั่งเศสปิดที่ 5,420.58 จุด เพิ่มขึ้น 71.28 จุด หรือ +1.33% และดัชนี FTSE 100 ตลาดหุ้นลอนดอนปิดที่ 7,537.01 จุด เพิ่มขึ้น 46.44 จุด หรือ +0.62%
 
ตลาดหุ้นลอนดอนปิดในแดนบวกเมื่อคืนนี้ (18 ธ.ค.) ขานรับความหวังที่ว่า สภาคองเกรสสหรัฐจะผ่านร่างกฎหมายปฏิรูปภาษีขั้นสุดท้ายในสัปดาห์นี้ ก่อนที่จะส่งต่อไปให้ประธานาธิบดีโดนัลด์ ทรัมป์ ลงนามรับรองเป็นกฎหมายก่อนวันคริสต์มาส
ดัชนี FTSE 100 เพิ่มขึ้น 46.44 จุด หรือ +0.62% ปิดที่ 7,537.01 จุด
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดลบเมื่อคืนนี้ (18 ธ.ค.) เนื่องจากนักลงทุนเทขายทำกำไรก่อนที่สัญญาน้ำมันดิบ WTI เดือนม.ค.จะครบกำหนดส่งมอบในวันอังคารที่ 19 ธ.ค. อย่างไรก็ตาม สัญญาน้ำมันดิบปรับตัวลงเพียงเล็กน้อย เพราะตลาดได้แรงหนุนจากข่าวการปิดท่อส่งน้ำมันในทะเลเหนือ และการผละงานประท้วงของคนงานน้ำมันในไนจีเรีย
สัญญาน้ำมันดิบ WTI ส่งมอบเดือนม.ค. ลดลง 14 เซนต์ หรือ 0.2% ปิดที่ 57.16 ดอลลาร์/บาร์เรล
สัญญาน้ำมันดิบเบรนท์ส่งมอบเดือนก.พ. เพิ่มขึ้น 18 เซนต์ หรือ 0.3% ปิดที่ 63.41 ดอลลาร์/บาร์เรล
 
สัญญาทองคำตลาดนิวยอร์กปิดบวกเมื่อคืนนี้ (18 ธ.ค.) โดยได้ปัจจัยหนุนจากการอ่อนค่าของสกุลเงินดอลลาร์ และจากการที่นักลงทุนเข้าช้อนซื้อเก็งกำไรหลังจากสัญญาทองคำปิดในแดนบวกติดต่อกัน 3 วันทำการก่อนหน้านี้
สัญญาทองคำตลาด COMEX (Commodity Exchange) ส่งมอบเดือนก.พ. เพิ่มขึ้น 8 ดอลลาร์ หรือ 0.64% ปิดที่ระดับ 1265.50 ดอลลาร์/ออนซ์
สัญญาโลหะเงินส่งมอบเดือนมี.ค. ขยับขึ้น 14.2 เซนต์ หรือ 0.88% ปิดที่ 16.205 ดอลลาร์/ออนซ์
สัญญาพลาตินัมส่งมอบเดือนม.ค. พุ่งขึ้น 23.8 ดอลลาร์ หรือ 2.68% ปิดที่ 913.2 ดอลลาร์/ออนซ์
สัญญาพัลลาเดียมส่งมอบเดือนมี.ค. ลดลง 3.35 ดอลลาร์ หรือ 0.3% ปิดที่ 1,012.05 ดอลลาร์/ออนซ์
 
สกุลเงินดอลลาร์สหรัฐอ่อนค่าลงเมื่อเทียบกับเงินสกุลหลักๆ ในการซื้อขายที่ตลาดนิวยอร์กเมื่อคืนนี้ (18 ธ.ค.) ขณะที่นักลงทุนมีความกังวลเกี่ยวกับความไม่แน่นอนต่างๆที่อาจเกิดขึ้นจากการปฏิรูประบบภาษีของสหรัฐ
ยูโรแข็งค่าขึ้นเมื่อเทียบกับดอลลาร์สหรัฐ ที่ระดับ 1.1783 ดอลลาร์ จากระดับ 1.1759 ดอลลาร์ ในขณะที่ปอนด์แข็งค่าขึ้นแตะ 1.3385 ดอลลาร์ จากระดับ 1.3325 ดอลลาร์ และดอลลาร์ออสเตรเลียแข็งค่าขึ้น ที่ระดับ 0.7667 ดอลลาร์ จากระดับ 0.7648 ดอลลาร์
ดอลลาร์อ่อนค่าลงเมื่อเทียบกับเยน ที่ระดับ 112.56 เยน จากระดับ 112.62 เยน และอ่อนค่าลงเมื่อเทียบกับฟรังก์สวิส ที่ระดับ 0.9860 ฟรังก์สวิส จากระดับ 0.9907 ฟรังก์สวิส